J. Ivančo, poslanec: (2008-09-10):
Predložený návrh vytvorený centrálnym orgánom, bohužiaľ, aj myšlienkovo kopíruje líniu regionálneho rozvoja zhora nadol. Text tejto normy ukladá množstvo úloh, ale neukladá povinnosť, podľa mňa zásadnú povinnosť podporiť občianske spontánne aktivity, ale, samozrejme, na inštitucionálnom základe, či už sú to formy občianskych združení, ale aj formy a hlavne formy mikroregionálnych združení. Tejto norme chýba základná premisa, že rozvoj regiónu je úspešný vtedy, ak sú k tomu motivovaní ľudia, samotní aktéri na úrovni miest a obcí. Je nedostačujúce, že táto filozofia podpory aktivít regiónov, aktivít zdola, je len v deklaratórnej podobe pre samosprávne kraje, obce, integrovaný systém rozvojových agentúr a pre euroregióny. Mikroregionálne združenia vytvorené, a mnohé úspešné, na lokálnej úrovni asi jediné, prirodzené a asi aj najefektívnejšie, a zdá sa, že aj najtvorivejšie elementy rozvoja regiónov sú v navrhovanej úprave síce spomenuté, ale prakticky nepoužiteľné. Chcem však povedať, že podľa môjho názoru mikroregionálne združenia sú práve takými spoločnými projektmi či už obyvateľov, alebo zástupcov samospráv samotných, ktoré tvoria zárodok podľa mňa všeobecne akceptovateľného budúceho prístupu k verejnej správe a to je postupnej municipalizácii ako princípu komunálnej verejnej správy. Formulácie o sociálnom a ekonomickom partnerstve sú podľa mňa vágne a z dikcie zákona ani nevykonateľné. Sú to všetko podľa mňa viac-menej úlohy len v textovej polohe. Celý predložený text neobsahuje podľa môjho názoru nič nové pre realizáciu regionálneho rozvoja. Regionálny rozvoj z pohľadu vlády je tak podľa môjho názoru, zdá sa, minimálna priorita a zostáva naďalej aj na VÚC-kach, obciach a v sieti agentúr, čo je podľa mňa strašne málo. Vláda návrhom len spisuje úlohy pre VÚC-ky a obce, ktoré tieto úlohy aj prirodzene plnia. Diskutabilné sú aj samotné ciele a myslím, že aj v pripomienkovom konaní ministerstvo hospodárstva reagovalo na tieto ciele, myslím, že konkrétne pri cestovnom ruchu, keď uvádzalo, že deklarovať cieľ cestovný ruch ako v regionálnom rozvoji v tomto zákone zachádza až do kompetencie stratégie rozvoja cestovného ruchu, ktorá je predložená ministerstvom hospodárstva. Ciele sú tak, ako som povedal, široké a všeobecné a zasahujú do iných strategických dokumentov, ale idú v podstate v princípe nadriadenosti a podriadenosti, nie v tom, čo regionálny rozvoj v skutočnosti potrebuje, a to je v rovnocennom partnerstve. Táto všeobecnosť cieľov a neexistencia podmienok pre poskytnutie podpory aj iným subjektom ako len VÚC-kam a obciam a rozvojovým agentúram a euroregiónom ma núti ku konštatovaniu, že navrhovaná norma je tak trošku zbytočná a určite nebude pôsobiť na zlepšenie kvality faktorov regionálneho rozvoja. A ako som povedal, neprináša nič nové. V dôvodovej správe sa uvádza, že k plnohodnotnej spolupráci medzi štátom, že norma má prispieť k plnohodnotnej spolupráci medzi štátnou správou, regionálnou samosprávou a obcami, tými ľuďmi a občanmi regiónov. Opäť hovorím, že nič nové, pretože pre podporu samotných aktivít by bolo dobré zaznamenať aj konkrétne podmienky možnosti čerpania finančných zdrojov. Faktom je, že podľa mňa sa však vytvára priestor pre veľmi slušnú finančnú dotáciu obciam pri splnení jedinej podmienky, a to je existencia plánu hospodárskeho a sociálneho rozvoja. Chcem však kriticky povedať, že existencia plánu hospodárskeho a sociálneho rozvoja bez akejkoľvek časovej obmedzenosti. Je jasné, že väčšina obcí, väčšina tých väčších obcí, možno malé ešte nie všetky majú program hospodárskeho a sociálneho rozvoja, problémy mávajú v tom, že tieto plány sa neaktualizujú, neplnia a na zastupiteľstvách sa niekedy im nevenuje patričná pozornosť. Samozrejme, ale v tejto chvíli treba povedať, že obce splnili podmienku na čerpanie dotácie, pretože majú plán hospodárskeho a sociálneho rozvoja, i keď je tento nepoužiteľný. Neodpustím si ani trošku politickú poznámku, že ministerstvo regionálneho rozvoja podľa mňa, v úvodzovkách, správne pochopilo aj to, čo deklaroval aj predseda vlády a pán minister si vytvára celkom slušný priestor pre podporu svojich starostov na obciach, kde majú teda svoje postavenie. Toto je pre zákon o podpore regionálneho rozvoja, zdá sa, z pohľadu opozície to najdôležitejšie, čo tu mohlo zaznieť. Som rád, že aj kolegovia sa chystajú vystúpiť k tomuto vážnemu zákonu aj napriek tomuto času, a zároveň dávam svoj procedurálny návrh, aby Národná rada hlasovala o tom, aby sa nepokračovalo v rokovaní o tejto predloženej norme. Ďakujem pekne.